רפואה ומשפט - בינה מלאכותית מתקדמת כעזר לסקירת ספרות מדעית בתביעות רשלנות רפואית - נספח ב'

נספח ב': ניתוח השוואתי של פסקי דין סותרים באמצעות כלי AI כללי
א. הקדמה ומטרת הנספח
מספר פסקי דין עוררו עניין מיוחד בגלל שונות במסקנות בית המשפט למרות נסיבות דומות לכאורה:
ראשית, מקרה J (פרשת הקישון, ע"א 6102/13 עצמון נ' חיפה כימיקלים בע"מ (פורסם בנבו, 24.9.2015), המוצג בגוף המאמר) בו בית המשפט העליון דחה את התביעה בהיעדר הוכחה אפידמיולוגית. מאידך, מקרה E (פרשת קרישוב, ע"א 1639/01 קיבוץ מעיין צבי נ' קרישוב, נח(5) 215 (2004), המוצג בנספח א') בו בית המשפט העליון קיבל את התביעה למרות היעדר ראיות מדעיות מובהקות.
שנית, מקרה C (פרע כתפיים בלידה, רע"א 326/24 המרכז הרפואי העמק נ' פלוני (פורסם בנבו, 17.3.2025), המוצג בנספח א'), בו בית המשפט העליון דחה את התביעה, לעומת מקרה דומה בנסיבות (ע"א 2694/90 הדסה נ' אסי מימון (פורסם בנבו, 31.12.1992)) שבו בית המשפט העליון קיבל את התביעה.
בשני זוגות אלה, מסקנת OE לא תאמה את הכרעת בית המשפט. כדי להעמיק את ההבנה של מקור השונות בפסיקה, הגשנו את פסקי הדין עצמם לכלי AI כללי לניתוח השוואתי. בחרנו לשם כך בכלי שונה מ-OE - Superbot של Chatbot (פלטפורמת AI כללית) - מאחר שהמשימה כעת אינה סקירת ספרות רפואית, אלא ניתוח טקסטים משפטיים והשוואה ביניהם, משימה שאינה בתחום ההתמחות של OE.
ב. מגבלות הכלי בנספח זה
יש לציין מספר מגבלות חשובות בקריאת הניתוח שלהלן:
ראשית, מדובר בכלי AI כללי, ללא מנגנון Retrieval-Augmented Generation (RAG) ייעודי כמו זה של OE. תוצריו עשויים לכלול הטיות פרשניות שאינן קיימות בכלי המתמחה בספרות רפואית מבוקרת.
שנית, הכלי עצמו ציין במפורש כי הניתוח הוא: "AI-assisted analysis based on provided court documents. This analysis is for informational and educational purposes only and should not be considered legal advice."
שלישית, המסקנות של הכלי משקפות קריאה אפשרית אחת של פסקי הדין, ואינן מהוות פרשנות מוסמכת. שופטים, מלומדי משפט ועורכי דין עשויים להציע פרשנויות אחרות תקפות לא פחות. הניתוח הראשוני הזה מעלה אפשרות חקירת שונות בפסיקה במקרים בעלי דמיון מהותי.
ג. הניתוח הראשון: השוואה בין פרשת הקישון לפרשת קרישוב
רקע 
שני פסקי הדין עוסקים בתביעות נזיקין על תחלואה בסרטן בעקבות חשיפה תעסוקתית או סביבתית לחומרים מסוכנים. בשניהם נדרש בית המשפט להכריע בשאלה הקשה של קשר סיבתי בתנאי אי-ודאות מדעית. חרף הדמיון העקרוני, ההכרעה השיפוטית הייתה הפוכה. הניתוח של ה-AI להלן מנסה להסביר את הסיבות לכך.
תוצרי הניתוח של הכלי (במקור באנגלית)
Comparison of Toxic Tort Verdicts
Comparison of the Two Verdicts: Kishon River (2015) vs. Krishov (2004)
	נושא
	מקרה 1: הקישון (2015)
	מקרה 2: קרישוב (2004) (דעת רוב)

	השאלה המרכזית
	האם חשיפה לכימיקלים תעשייתיים מגוונים (מתכות כבדות, בנזן) במי הקישון גרמה לסרטנים ולמחלות בקרב צוללים ודייגים?
	האם חשיפה לאסבסט במוסך גרמה ללימפומה לא הודג'קינית (NHL) בעובד?

	תוצאת הפסיקה
	בית חולים/חברות לא חבים. ערעורים נדחו, התובעים לא הוכיחו קש"ס.
	מעביד והמדינה חבים. ערעורים נדחו, התובע הוכיח קש"ס.

	אופי החשיפה
	חשיפה מגוונת וממושכת לתערובת כימיקלים בסביבת נחל מזוהם (צלילה, דייג).
	חשיפה תעסוקתית ממושכת ואינטנסיבית לאבק אסבסט בעבודות בלמים.

	סוג המחלה
	הטרוגני מאוד:
מגוון רחב של סרטנים ומחלות (ריאה, לבלב, קיבה, מוח, לימפומות, לוקמיה, פרקינסון).
בית המשפט הדגיש את ההטרוגניות הזו.
	סרטן ספציפי אך נדיר:
NHL.
אסבסט מוכר כמסרטן, אך הקשר ל-NHL לא הוכח באופן מובהק במחקרים אפידמיולוגיים.

	גישה לראיות מדעיות
	מחמירה ומדוקדקת:
דרישה לראיות אפידמיולוגיות ומדעיות איכותיות.
הדגשת מגבלות "תיאורי מקרים".
בחינה ביקורתית של תוקף תיאוריות המומחים.
	גמישה ואינדוקטיבית:
הכרה באי-ודאות מדעית.
אפשור "הסקה אינדוקטיבית" על בסיס מכלול ראיות נסיבתיות (ניסיון חיים והיגיון בריא).

	סטנדרט קש"ס
	רף גבוה לקש"ס ישיר:
דרישה להוכחה מדעית ואפידמיולוגית.
דחיית "נזק ראייתי" ו"המזהם משלם" להעברת נטל.
דרישה להוכחת תחלואת יתר כתנאי מקדים להעברת נטל.
	רף נמוך יותר (אינדוקטיבי):
צירוף של גורמים - מסרטנות ידועה של אסבסט, מנגנון ביולוגי סביר, חשיפה תעסוקתית משמעותית, גיל צעיר בהתפרצות, ו"קלאסטר" של מקרי סרטן באותו מקום עבודה.

	עדויות מומחים
	העדפת מומחי ההגנה:
תיאוריות התובעים נמצאו חסרות בסיס מדעי.
אישור העדפת הערכאות הקודמות.
	קבלת מומחי התובע:
שהסתמכו על "תיאורי מקרים" ומנגנון ביולוגי סביר, גם ללא תמיכה סטטיסטית רחבה.

	העברת נטל
	נדחתה:
נטל הוכחת קש"ס נשאר על התובעים.
דחיית "הטיה חוזרת" עקב היעדר תחלואת יתר והטרוגניות המקרים.
	העברה מובלעת:
ההדגשה על ראיות נסיבתיות וכישלון הנתבעים להפריך את ה"קלאסטר" הורידו בפועל את הנטל מהתובע.

	תפקיד "קלאסטר" המקרים
	נדחה כבלתי מוכח:
טענות על סרטן בקרב עובדים אחרים נמצאו חסרות תיעוד רפואי הולם וספציפי.
	ראיה נסיבתית מכרעת:
הממצא ש-6 מתוך 14 עובדים באותו מוסך מתו מסרטן נחשב לראיה משמעותית התומכת בקשר סיבתי.

	פילוסופיה שיפוטית
	דגש על קפדנות מדעית, הוכחה ישירה וודאות משפטית.
הסתייגות מהרחבת אחריות נזיקית ללא ראיות מדעיות חזקות, במיוחד בנזיקין המוניים.
	דגש על צדק, היגיון בריא, והגנה על יחידים מסיכונים ידועים בתנאי אי-ודאות מדעית.
נכונות להסיק קש"ס מראיות נסיבתיות חזקות.



תובנה מרכזית מהניתוח הראשון
גם כאן, הסתירה לכאורה בין פסקי הדין משקפת הבדלי גישה משפטית בנוגע לשאלת הקש"ס באי-ודאות מדעית. פרשת קרישוב (2004) אימצה גישה אינדוקטיבית, המאפשרת הסקת קש"ס מצירוף של ראיות נסיבתיות חזקות. פרשת הקישון (2015) אימצה גישה מחמירה יותר, הדורשת ראיות אפידמיולוגיות מובהקות.
ההבדל אינו שגיאה של אחד הצדדים. נראה שהוא משקף התלבטות שיפוטית מתמשכת ולגיטימית בין שני ערכים מתחרים: מצד אחד, הצורך להגן על תובעים שנפגעו מחשיפות סביבתיות או תעסוקתיות בתנאים שבהם הוכחה מדעית מובהקת קשה להשגה; ומצד שני, הצורך לבסס פסיקה אזרחית על ראיות מהימנות ולא על השערות.
הדיון המלא מול כלי ה-AI, במקרה זה ובמקרה הנידון בהמשך, נמצא בקישור: 
https://chat.chatbot.app/chats/GT32OaZJXd6ftAuKXxi4?model=superbot

ד. השוואה בין פסקי דין על פרע כתפיים בלידה
רקע
שני פסקי הדין עוסקים בילודים שסבלו משיתוק על רקע פרע כתפיים בלידה (Erb's Palsy), כאשר בשני המקרים נטען שהיה צריך לאבחן עובר גדול ולבצע ניתוח קיסרי. בשני המקרים האם הייתה בקבוצת סיכון (סוכרת הריונית במקרה אחד, היסטוריית לידות גדולות במשנה). חרף הדמיון, ההכרעה השיפוטית הייתה הפוכה. הניתוח של ה-AI להלן מנסה להסביר מדוע.
תוצרי הניתוח של הכלי (במקור באנגלית)
Comparison of Two Erb's Palsy Malpractice Verdicts
Case 1: Ha'Emek Medical Center v. Ploni (Israel Supreme Court, 2025)
Outcome: Hospital NOT liable. The Supreme Court overturned the lower court's finding of medical malpractice.

Case 2: Hadassah Medical Organization v. Asi Maimon (Israel Supreme Court, 1992)
Outcome: Hospital LIABLE. The Supreme Court upheld the lower court's finding of medical malpractice.

	נושא
	מקרה 1: העמק (2025)
	מקרה 2: הדסה (1992)

	רקע המקרה
	יילוד לאם סוכרתית עם פרע כתפיים.
אומדני משקל לפני הלידה: מרפאה בקהילה 3,345 ג', אולטרסאונד בית חולים AGA, בדיקה קלינית 2,800 ג'.
משקל בפועל: 4,026 ג'.
	יילוד עם פרע כתפיים, שבר בזרוע ימין ונכות 30% בזרוע שמאל.
אומדני משקל לפני הלידה: אולטרסאונד 3,600 ג' (הערכה ל-4 ק"ג בלידה).
משקל בפועל: 4,820 ג'.
לאם 4 לידות קודמות, השתיים הגדולות במשקל 3.65 ו-3.57 ק"ג.

	טענה עיקרית
	אי-ביצוע הערכה נוספת בעקבות פערים באומדנים;
אי-המלצה על ניתוח קיסרי על אף שהמשקל בפועל עלה על 4,000 ג'.
	אי-צפיית סיכון (מקרוזומיה, פרע כתפיים) על רקע אומדן עוברי גבוה והיסטוריית לידות;
אי-נקיטת אמצעי זהירות (התייעצות עם רופא בכיר, היערכות לקיסרי);
אי-התערבות בשלב שני ממושך של הלידה.

	סטנדרט הזהירות
	"רופא סביר" לפי הנחיות מקצועיות.
פרשנות הנחיות: דבקות מוקפדת בספים מספריים מוגדרים.
	"רופא סביר" לפי הנחיות מקצועיות.
חובת חקירה: כוללת תחקור פעיל של עובדות.
עיקרון "נורת אזהרה": נתונים ידועים מחייבים סטייה מנהלים שגרתיים.

	קביעת רשלנות
	לא נקבעה רשלנות.
בית המשפט קבע שההנחיות הקליניות להערכה נוספת או לקיסרי מופעלות רק כאשר ההערכה הקלינית הראשונית מצביעה על מקרוזומיה (EFW > 4,000 ג').
מאחר שהאומדנים לפני הלידה היו מתחת לסף, ההנחיות לא חייבו התערבות.
	נקבעה רשלנות.
הצוות הרפואי כשל בחקירה ובהתייעצות למרות "נורות אדומות";
כשל בנקיטת אמצעי זהירות;
כשל בהתערבות בזמן במהלך שלב שני ממושך (45 דקות, "התקדמות איטית").

	קביעת קשר סיבתי
	לא נקבע קש"ס.
בית המשפט מתח ביקורת על יישום דוקטרינות "נזק ראייתי" ו"הגדלת סיכון" להעברת נטל ההוכחה.
נטל ההוכחה נשאר על התובעים להראות שהרשלנות גרמה לנזק.
	נקבע קש"ס.
הרשלנות הגדילה משמעותית את הסיכון ותרמה תרומה ניכרת להתרחשותו.
אי-ההתערבות שללה את האפשרות לטיפול נכון, ובכך ביססה את הקשר הסיבתי.

	רציונל הפסיקה
	פרשנות מילולית מחמירה של הנחיות וסף גבוה לקש"ס:
כאשר הספים המספריים המפורשים להתערבות לא הופרו לפני הפגיעה - אין הפרת סטנדרט.
סטנדרט מחמיר להוכחה ישירה של קש"ס.
	חובת זהירות רחבה ותגובה פרואקטיבית לסיכון:
צורך בחקירה אקטיבית, התייעצות, ותגובה פרואקטיבית ל"נורות אדומות" מצטברות גם בהיעדר הנחיה ספציפית מיידית.
ראיית "הגדלת סיכון" כמספיקה לביסוס קש"ס.




תובנה מרכזית מהניתוח השני
השוני בין הכרעות בית המשפט בשני המקרים אינו משקף "טעות" בעבר או "תיקון" בהווה, אלא הבדל בגישה השיפוטית הראויה לאותה סוגיה. בעוד שפסק הדין מ-1992 אימץ גישה רחבה לחובת הזהירות (כוללת חובה לפעולה אקטיבית למניעת סיכונים גם בהיעדר הנחיה ספציפית) ולקש"ס (קבילות הסקה מהגדלת סיכון), פסק הדין מ-2025 אימץ גישה ליטראלית להנחיות הקליניות (חובה רק כאשר הסף המפורש הופר) וסטנדרט הוכחה מחמיר יותר לקש"ס.
חשוב להדגיש: שתי הגישות לגיטימיות במשפט המקובל. ההכרעה ביניהן היא נורמטיבית במהותה - היא משקפת השקפה על מאזן הראוי בין הגנה על מטופלים לבין הגנה על מטפלים, בין דרישת ודאות מדעית להשגת צדק חלוקתי, ובין שמירה על אוטונומיה מקצועית להבטחת איכות טיפול.
תובנה זו ממחישה למה כלי AI לסקירת ספרות מדעית - חזק ככל שיהיה - אינו יכול להחליף את שיקול הדעת השיפוטי בשאלות אלו.
ה. השלכות על שאלת המחקר במאמר הנוכחי
הניתוח ההשוואתי בנספח זה מחזק שתי תובנות מרכזיות במאמר:
ראשית, אי-תאימות בין מסקנת OE לבין הכרעת בית המשפט אינה מעידה על "טעות" - לא של הכלי ולא של בית המשפט. ההכרעה השיפוטית כוללת שיקולים נורמטיביים, ראייתיים ופרשניים החורגים מהשאלה המדעית הצרה. כפי שהראה הכלי הכללי בניתוח שלעיל, פסיקה במקרים בעלי דמיון רב יכולה להיות שונה באופן מהותי בשל הבדלי גישה משפטית, סטנדרטים ראייתיים, וגישות לאי-ודאות מדעית. תובנה זו מענה ישיר לשאלה הלגיטימית: "אם הכלי לא תואם את ביהמ"ש - מי טעה?" התשובה היא שלא בהכרח אחד מהם טעה. הם פועלים במישורים שונים.
שנית, כלי ה-AI יכולים לתרום בכל אחד מהמישורים השונים של ההליך השיפוטי, אך באופן מובחן:
1. בשאלות מדעיות-רפואיות צרות (סקירת ספרות, אבחון ספציפי, סיכום הנחיות קליניות): כלים מתמחים כמו OE מציעים תרומה משמעותית, כפי שהוצג בגוף המאמר.
1. בשאלות של ניתוח משפטי, השוואה בין פסקי דין, וזיהוי דפוסים פסיקתיים: כלים כלליים יותר עשויים לתרום, אך באופן זהיר ובעיקר ככלי עזר ראשוני שדורש בקרה משפטית מקצועית עליו.
1. בשאלות של הכרעה נורמטיבית (כגון השאלות שנדונו בפרשות שלעיל - מה הסטנדרט הראוי לחובת זהירות? מה הרף הראוי להוכחת קש"ס באי-ודאות?): אף כלי AI אינו יכול להחליף את שיקול הדעת השיפוטי.
ההבחנה הזו תומכת בעמדה שאנו מציגים בגוף המאמר: AI ככלי משלים ולא כתחליף, עם הבחנה בין סוגי שאלות שונים וסוגי כלים שונים, תוך שמירה על שיקול הדעת השיפוטי כמכריע.

